**Hajdú-Bihar megyei Mazsorett és moderntánc csoportok kérdőívének értékelése:**

Hajdú-Bihar megyében több olyan település van, ahol mazsorett, vagy moderntánc csoportok vannak, közösségként működnek, jelentős közösségmegtartó erejük van, fontosak a települések életében. Mivel ezeken a településeken a legtöbb fiatal itt találkozik először a közösségi élet formájával, ezért tartjuk fontosnak ezen közösségek megerősítését a helyi közösségi és kulturális életben. A Nemzeti Művelődési Intézet Hajdú-Bihar Megyei Igazgatósága felmérésének célja az volt, hogy megismerjék ennek az amatőr művészeti ágnak a helyi közösségi életben és a helyi társadalomban betöltött szerepét. Mennyire ágyazódtak be a helyi társadalomba? Milyen közösségi összefogás működteti ezeket a közösségeket? A közművelődési feladatellátásban milyen arányban vannak jelen?

A kérdőívet 12 csoportvezető töltötte ki, fele-fele arányban moderntánc, illetve mazsorett oktató.

A végzettséget tekintve jónak mondható a helyzet, mindössze 1 fő az, akinek nincs megfelelő végzettsége. 5 főnek főiskolai, illetve egyetemi végzettsége van tánc területén. A többieknek van valamilyen szintű oktatói képesítése. Az amatőr táncművészeti csoportok vezetésére a Táncpedagógusok Országos Szövetsége szokott 3 féléves képzéseket indítani pedagógusoknak. Felsőfokú képesítés megszerzésére a Táncművészeti Egyetemen van lehetőség.

A csoportok létszáma igen változatos, 8 főtől a 120 főig. A nagy létszámok valószínűleg több csoportot jelölnek. Tehát egy csoportvezetőnek több csoportja is van. A csoportvezetők többsége szerint a közeljövőben a csoport létszáma stagnálni fog, 4 szerint nőni fog és mindössze 1 vezető szerint fog csökkenni.

Az alakulás éve is igen változatos. A legrégebbi csoport 1985-ben (35 éve), a legfiatalabb 2017-ben alakult.

A csoportok fele művelődési házban próbál, 2-2 csoport tornateremben, illetve művészeti iskolában. 1-1 csoport bérelt ingatlant, illetve egyéb helyszínt jelölt meg.

A legtöbb csoport hetente kétszer próbál. 3 csoport csak 1 alkalommal, illetve 1 csoport 3x egy héten.

5 csoportnak több csoporttal is van kapcsolata, 1 csoportnak 1 csoporttal. 4 csoport jelezte azt, hogy nincs más csoporttal kapcsolata.

Mentori segítségre mindössze 3 csoport jelezte, hogy szükségük lenne.

Szakmai segítségnél az anyagi támogatást, pályázatokat, továbbképzéseket és a fellépési lehetőségeket jelölték meg.

A bemutatkozási lehetőségeknél minden csoport jelölte a helyi fellépéseket, megyei szintű rendezvényeken 8, országos szintű rendezvényeken 9 csoport szokott részt venni. (A megyében megvalósuló mazsorett fesztiválok nagy része országosnak van hirdetve.)

A csoportok a megyei találkozót azért tartják fontosnak, mert szakmai zsűri értékel és segíti a további munkát, ennek köszönhető a szakmai fejlődés. Fontosnak tartják még az eredményeket, illetve azt, hogy itt találkozhatnak a megyében működő csoportok, együttműködések alakulhatnak ki, illetve jó csapatépítőnek is tartják.

A csoportok nagyobb része szerint fontos, illetve nagyon fontos szerepet tölt be a csoport a településen. Csak egy csoport jelezte azt, hogy kevésbe a fontos a szerepük.

A csoport összetartó erejeként a legtöbben a közös érdeklődést, közös célt jelölték meg. Fontosnak tartják még a barátságokat és a csapatszellemet.

A jövőbeli célok közül a megkérdezettek hasonlóan gondolják, hogy szükséges lenne az ismertséget növelni, közösségi teret teremteni a közösség számára és emelni a nézői számot.

A csoportvezetők szerint a közösségük jelentős mértékben hozzájárul más közösségek megalakulásához, a település megtartó erejéhez, a családok megerősödéséhez, a generációk közötti távolság csökkentéséhez, a helyi identitástudat és a szakmai hálózat megerősödéséhez.

**Összegzés:**

A csoportok 1985-től folyamatosan alakultak, a legfiatalabb csoport 3 éves. Ebből látható, hogy folyamatos az érdeklődés ezen amatőr művészeti ág iránt. A csoportvezetők képzettségét tekintve igen jó a helyzet, mindössze 1 főnek nincs a területhez szükséges megfelelő iskolai végzettsége. A jövőbeli helyzetet is pozitívnak látják, mindössze 1 fő az, aki szerint csökkenni fog a létszám, a többiek szerint stagnálni, vagy nőni fog. A csoportok nagyobb része művelődési házban, illetve tornateremben próbál, kisebb részben művészeti iskolában, vagy próbatermet bérelnek. A próbák számát tekintve a leggyakoribb a heti két próba, de előfordul a heti 1, illetve heti 3 próba is. A fellépéseket nézve minden csoport jelölte a helyi fellépéseket, de nagy részük megyei és országos rendezvényeken is részt vesz. A megyei találkozón részt vevő csoportok azért tartják fontosnak a részvételt, mert itt találkozhatnak a megyében működő többi csoporttal, jó csapatépítőnek tartják, de legalább olyan fontos, hogy szakmai zsűri értékeli őket, értékelést kapnak a munkájukról. Ezeket fontosnak tartják a szakmai fejlődés szempontjából. 1 fő kivételével mindenki úgy gondolja, hogy a csoport fontos, illetve nagyon fontos szerepet tölt be a település életében.

**Ajánlás:**

Érdemes lenne a kapcsolatrendszert, az együttműködések jellegét, tartalmát átgondolni és amennyiben erre kapacitás mutatkozik egy partnerség építési tervezetet készíteni.

Biztató, hogy a település megtartó erejének növeléshez úgy gondolják, hozzá tudnak járulni, mint közösség, hatással vannak más helyi közösség alakulására.

A csoportok saját megítélésük szerint, munkájukkal, tevékenységükkel társadalmi célként, a település megtartó erejének (4.3) növelésén túl, a szakmai hálózatok létrejöttét (4.4), a helyi identitástudatot (4.0) és a generációk közötti párbeszédet (4.0) tudják erősíteni. Érdemes lenne e szakmai hálózat létrejöttéhez, a már meglévő hálózatokba való beilleszkedésükhöz szakmai segítséget nyújtani, melyben szívesen vállal partneri szerepet a Művelődési Intézet Hajdú-Bihar Megyei Igazgatósága is.

A jövőben a Nemzeti Művelődési Intézet Hajdú-Bihar Megyei Igazgatósága az Intézet megyei módszertani igazgatóságaival közösen, segítséget tud nyújtani - akár a megyehatárokat is átlépve - bemutatkozási lehetőségek kialakításához.

A további közös munkánk célja a közösségi élet megerősítése a helyi közösségi és kulturális életben, segítség nyújtás az együttes vezetők és táncpedagógusok további munkájához a még színvonalasabb működésért. Ennek érdekében szeretnénk egy szakmai munkacsoportot létrehozni, hogy közösen dolgozzunk ki egy fejlesztési tervet.

**A kérdőív alapján felvetődő kérdések, amelyekre várjuk a válaszokat:**

Miből, milyen tényezőkből gondolják a csoportvezetők, hogyan fog változni a csoportok létszáma?

Milyen előzményekből és milyen céllal alakultak meg a csoportok?

Milyen anyagi forrásai vannak a csoportnak?

Miért tartják fontosnak a többi csoporttal való kapcsolattartást? ~~Miért?~~

Ha nincs kapcsolat más csoportokkal, miért nincs?

Mi alapján gondolják, hogy fontos szerepet töltenek be a településen?

Szabó László